A BIZOTTSÁG 1733/2004/EK RENDELETE
(2004. október 5.)
az egyes strukturális vagy környezeti jellegű közvetlen támogatásokra és intézkedésekre alkalmazandó 2004. évi valutaárfolyam rögzítéséről szóló 635/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendeletre (1) és különösen annak 4. cikke (3) bekezdése második mondatára,
mivel:
(1)
A 2808/98/EK rendelet 4. cikke (1) bekezdésének első albekezdése értelmében a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá bizonyos rendeletek módosításáról szóló, 1782/2003/EK tanácsi rendelet (2) IV. címének 4. fejezetében meghatározott héjas gyümölcsűekre vonatkozó területalapú támogatás valutaárfolyamára vonatkozó meghatározó ügyleti tény az érintett gazdasági év kezdete.
(2)
A 2200/96/EK tanácsi rendeletnek a gyümölcs- és zöldségágazatban alkalmazott intervenciós intézkedések tekintetében történő alkalmazása részletes szabályainak megállapításáról szóló, 1997. április 16-i 659/97/EK bizottsági rendelet (3) 4. cikkének második bekezdése értelmében a héjas gyümölcsűek vonatkozásában a gazdasági év kezdete január 1.
(3)
A 635/2004/EK bizottsági rendelet (4) melléklete feltünteti az azon összegekre alkalmazandó valutaárfolyamot, amelyek vonatkozásában a meghatározó ügyleti tény január 1.
(4)
A 635/2004/EK rendelet nem hivatkozik az 1782/2003/EK rendelet IV. címének 4. fejezetében meghatározott héjas gyümölcsűekre vonatkozó területalapú támogatásra. Azonban szükséges meghatározni, hogy az említett rendelet mellékletében rögzített valutaárfolyamok is alkalmazásra kerülnek a héjas gyümölcsűekre vonatkozó területalapú támogatás során.
(5)
Ebből következően szükséges a 635/2004/EK rendelet módosítása,
ELFOGADTA EZT A RENDELETET:
1. cikk
A 635/2004/EK rendelet 1. cikkének első bekezdése a következő f) ponttal egészül ki:
„f)
Az 1782/2003/EK rendelet IV. címének 4. fejezetében meghatározott héjas gyümölcsűekre vonatkozó területalapú támogatás.”
2. cikk
Ez a rendelet az Európai Unió Hivatalos Lapjában történő kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 5-én.